b'\n_START_ARTICLE_\nNormativna kontrola\n_START_PARAGRAPH_\nNormativna kontrola je v bibliotekarstvu postopek organizacije knji\xc5\xbeni\xc4\x8dnega kataloga in bibliografskih podatkov z uporabo enotnega zapisa (zna\xc4\x8dnice) za vsak subjekt. Beseda\xc2\xa0\xc2\xbbnormativna\xc2\xab\xc2\xa0tu pomeni, da so imena ljudi, krajev, predmetov in pojmov normirana oz. fiksirana v eni konkretni obliki. Naslov in drugi elementi opisa so zdru\xc5\xbeeni v t. i. normativno datoteko. Tako nedvoumno, unikatno poimenovanje subjektov se nato dosledno uvede preko celotne knji\xc5\xbeni\xc4\x8dne zbirke, tudi za elemente, ki bi lahko bili poimenovani druga\xc4\x8de, npr. knjige nekega avtorja, izdane pod psevdonimom. Za taka alternativna poimenovanja vsebuje normativna datoteka kazalke in vodilke, ki jih povezujejo z zna\xc4\x8dnico in med seboj. Postopek poenostavi iskanje po katalogih uporabnikom, knji\xc5\xbeni\xc4\x8darjem pa organizacijo gradiva in s tem zmanj\xc5\xa1a mo\xc5\xbenost napak._NEWLINE_V sodobnem \xc4\x8dasu je normativna kontrola ra\xc4\x8dunalni\xc5\xa1ka, normativne datoteke so zbrane v zbirki podatkov, do katere dostopajo knji\xc5\xbeni\xc4\x8darji prek terminalov. Zna\xc4\x8dnice so po navadi imena, ki so v dolo\xc4\x8denem kulturnem okolju najbolj uveljavljena, zato vsaka nacionalna knji\xc5\xbenica vodi svojo normativno datoteko (za Slovenijo je to CONOR). Poskus mednarodnega usklajevanja je Virtualna mednarodna normativna datoteka (VIAF), poleg tega pa obstajajo tudi dolo\xc4\x8deni mednarodni standardi poimenovanja.'